Pauluse o hlalosa boemo ba phuthehong ’me o re: “Haeba motho leha e le ofe a bonahala a pheha khang ka lebaka la tloaelo e ’ngoe e itseng, ha re na e ’ngoe, leha e le hore liphutheho tsa Molimo li na le eona.” (Temana ea 16) Ka phuthehong ea Bokreste bohlooho bo filoe batho ba batona ba kolobelitsoeng. (1 Timothea 2:11-14; Baheberu 13:17) Ke batho ba batona feela ba khetheloang ho ba baholo le ho ba bahlanka ba sebeletsang bao Molimo a ba fileng boikarabelo ba ho hlokomela mohlape oa hae. (Liketso 20:28) Leha ho le joalo, ka linako tse ling mosali oa Mokreste a ka ’na a kōptjoa hore a etse mosebetsi oo ka tloaelo o etsoang ke motho e motona ea kolobelitsoeng ea bileng a tšoanelehang. Ho tea mohlala, ho ka ’na ha hlokahala hore a tsamaise seboka sa tšebeletso ea tšimo hobane ho se na mor’abo rōna ea kolobelitsoeng ea tšoanelehang kapa hobane a le sieo ka nako eo. Kapa a ka ’na a khanna thuto ea lehae ea Bibele e hlophisitsoeng esale pele moo mor’abo rōna ea kolobelitsoeng a leng teng. Kaha mesebetsi ena ke karolo ea mesebetsi e etsoang ka phuthehong ea Bokreste, o ne a tla roala hloohong ha a e etsa ho bontša hore oa hlokomela hore o etsa mesebetsi eo ka tloaelo e abeloang barab’abo rōna.